|  |
| --- |
| **Fil. 2:12-16a**  **“Lewe as ŉ verloste mense – ligdraers in die wêreld.”**  *Andries Burger, GK Pinetown, 22 Augustus 2021* |

*Sing:* *Lied 155:1,2,3; Lied 184:1,2,4; Lied 292:1; “Filippense 4:4 sê...”; Lied 488:1–5; “Vrede”*

Ons lewe voorwaar in ŉ tyd wat gekenmerk word deur ontaarding en korrupsie.

Bykans alles word gedryf deur selfbevoordeling en vervulling van persoonlike begeertes, selfs ten koste van ander.

Dis nie beperk tot mense in magsposisies soos presidente en burgemeesters nie, dis ŉ tydsgees wat almal van ons samelewing verswelg.

Luister selfs na die gesprekke van “goeie” mense en jy sal hoor dat hulle eie opinies, hulle eie gemak en voordeel, meestal maar die deurslag gee van wat hulle doen en wat vir hulle aanvaarbaar is en wat nie.

Dit is niks nuuts nie – dit was presies die kern van Adam en Eva se sonde, ons soos God te wees en sélf te besluit wat reg en verkeerd is, om te maak soos hulle wil.

Maar dit mag tog nie meer so wees vir Christene, vir dissipels van Jesus Christus nie!

Dis hiérdie roeping van die kerk, van hierdie spesifieke gemeente, waaroor ons vanoggend gaan besin, en wel uit Fil. 2:12-16.

Die gemeenskap in Filippi was besonder trots op hulle Romeinse burgerskap.

Die stad is vernoem na Aleksander die Grote se pa, Philippus,

en dit was die belangrikste stad in die provinsie Macedonië, net noord van Griekeland.

Nadat keiser Augustus alleen heerser van Romeinse Ryk geword het, het hy baie soldate hier laat aftree deur hulle met grond te beloon en deur Filippi as Romeinse provinsie te verklaar.

Mens hoor die trotse ingesteldheid op hulle status en kultuur wanneer ons die klagte lees in Hand. 16:20-21 toe hulle vir Paulus en Silas voor die stadbestuur bring,

“Hierdie mense is Jode wat moeilikheid maak in ons stad.

Hulle wil vir ons gebruike leer wat ons as Romeine nie kan aanvaar of navolg nie.”

**<< Lees Fil. 1:27 – 2:18 >> Fokus verse 2:12 – 16a.**

Dis verbasend hoeveel daar in hierdie enkele verse gesê word. In die Grieks is dit net twee sinne – soos vertaal in die OAV.

Ek wil deur vier fokus vrae kyk na wat die Gees ons hier leer deur Paulus se skryfwerk:

Hoe moet gelowiges lewe?

Wat behels dit?

Hoe kan ons dit regkry?

Wat is die gevolg daarvan?

**Hoe moet gelowiges lewe?**

Die OAV vertaling is baie direk uit die oorspronklike Grieks – “werk julle heil uit”.

Julle kan die gevaar sien dat iemand hierdie woorde uit verband kan neem asof gelowiges self ŉ bydrae moet maak om hulle verlossing te bewerk.

Maar dit is glad nie wat hier bedoel word nie.

God het reeds hulle heil of ons verlossing in Christus bewerk.

Gelowiges het reeds die verlossing ontvang uit genade alleen en deur geloof alleen.

Maar ons moet hierdie heil, hierdie verlossing in ons lewens tot uitwerking bring.

Die NAV probeer hierdie bedoeling duideliker vertaal –

Ons het reeds die verlossing ontvang, en daarom moet ons “as verloste mense lewe.”

Ons lewens moet getuig daarvan dat hulle verlos is.

Die werkwoord is in die huidige tyd geskryf –

dit beteken dat dit ŉ aanhoudende proses is wat nie voltooi is of word nie.

Tot op ons oudag moet ons al meer as verloste mense lewe.

Dit wat elkeen van ons doen, en dit wat ons saam doen as gemeente moet nou reeds getuig en aanhoudend al meer getuig dat ons elkeen en ook as gemeente saam ŉ versameling is van God se mense.

Ons moet dit met “eerbied en ontsag” doen, met “vrees en bewing” in die OAV.

Dit is ŉ ernstige saak hierdie, nie iets om oor te wonder of te doen as jy eendag so voel nie. Is jou verlossing vir jou iets so alledaags dat jy dit nie sal uitleef nie?

Hoe sal jy voel as jy jou bord kos gee vir iemand wat honger ly en hulle eet dit nie eers nie?

Christus het Homself vir jou aan die kruis geoffer om jou jou te verlos van God se straf en van ŉ sondige hooplose lewe – sal jy dan nie vir Hom eerbied en ontsag hê om te lewe soos een wat verlos is nie?

Natuurlik sal jy... Doen dit met “eerbied en ontsag”...

**Maar wat behels dit om as verloste mense te lewe?**

Die Bybel het baie verduidelikings en voorskrifte wat beskryf wat ŉ verlosde lewe behels,

wat ŉ verlosde gelowige persoonlik en saam in ŉ gemeente doen en wat hulle nie doen nie.

Kom ons kyk bloot wat die Here deur Paulus leer in die gedeelte wat ons gelees het.

Hy begin reeds in 1:27 daarmee.

Hy skryf vir hierdie mense wat so trots was op hulle Romeinse burgerskap en gebruike, dat hulle lewens ooreen moet stem met die evangelie van Christus.

Soos hulle moet ek en jy ook lewe soos burgers van Christus se hemelse koninkryk wat die evangelie van Christus sigbaar maak.

Ons gedagtes, gesprekke en gedrag moet nie meer deur hulle aardse burgerskap en gewoontes bepaal word nie.

Petrus skryf ook daarvan, dat gelowiges vreemdelinge, bywoners is in hierdie lewe. Nie meer gesteld op jouself en jou kultuur en jou volk en jou taal nie.

Nee, ons is dood vir hierdie wêreld, in Christus lewe ons as nuwe mense van sy hemelse koninkryk. Wat die samelewing sou doen of goedkeur is nie ter sprake nie – wat sou ons Hemelse Koning wil hê ons moet doen, wat sou Hy goedkeur?ê

En wat behels dit om soos burgers van die hemelse koninkryk te leef?

Toets jouself en ons gemeente terwyl ons hieroor besin – is dit wie ons is, is dit hoe ons optree?

Die gemeente van hemelse burgers sal volkome eensgesindheid, standvastig saamstry vir die geloof. (v. 27) Die gemeente moet as ŉ eenheid saamwerk en saamstaan en saamstry vir die geloof in die evangelie van Christus. Ons eensgesindheid en ons samewerking sal so erg wees dat mense in die samelewing dit sal bewonder.

Ons moet ons nie laat afskrik deur teenstanders van die evangelie nie (v. 28).

Trouens ons saamstaan in vasberadenheid sal vir ander ŉ bewys wees dat ons redding van God af kom en nie uit ons self nie.

Ons in ŉ gemeente van hemelse burgers sal nie net die geloof wat ons van God ontvang het as ŉ voorreg beskou nie, dit sal vir ons ŉ voorreg wees om vir Hom te ly (v.29).

Nie net in lande van vervolging nie, maar ook hier waar ons standpunt inneem teen wat verkeerd is en nie daaraan deelneem nie.

Ook die spot en minagting van vriende as ons nie meer dinge saam doen wat bots met die evangelie van Christus nie.

Om swaar te kry en om bespot te word, om as verraaiers van ons kultuur geskel te word omdat ons nou anders lewe soos burgers van God se hemelse koninkryk.

Dit sal vir ons ŉ vreugde wees om ŉ prys te betaal ter wille van ons geloof want dit is ŉ offer aan Christus wat ons verlos het. (2:18).

Die gemeente van hemelse burgers sal niks uit selfsug of eersug doen nie (2:3).

Ons sal nederig wees teenoor mekaar en die een sal die ander hoër ag, ons sal minder dink van onsself en eerbied en ontsag hê vir die ander(v.3).

Hoor jy – vir elkeen in die gemeente moet elke ander een belangriker wees as jyself,

verlosde mans sal hulle vrouens hoër ag as hulle self soos die vrouens ook hulle mans...

Nie een van ons sal nie net op hulle eie belange fokus nie, wat jy wil en hoe en wanneer hulle wil nie, maar ons sal dink aan wat vir die ander belangrik is (v.4).

Die gemeente van hemelse burgers sal nie kla of teëpraat om só te lewe nie (v.14).

Christus is ons Koning en daarom sal ons dankbaar en bly wees om te lewe soos sy verlosde broers en susters –

nie net wanneer jou ouers of die onderwyser naby is nie, nie net wanneer die dominee of die ouderling by my is nie –

altyd gehoorsaam omdat ons eerbied en ontsag het vir God wat ons Koning is in Christus (v.12).

Die gemeente van hemelse burgers, elke gelowige lidmaat en die gemeente saam sal onberispelik wees –

niemand sal iets kan vind waaroor ons aangespreek moet word nie.

Ons ywer om reg te lewe, om nie te doen wat óns self wil nie maar wat God wil, ons ywer om Christus al beter te ken en te gehoorsaam, ons passie om mekaar te help in die geloof en in die lewe, ons volharding in geloof en in die uitleef daarvan sal nie een gate en blapse en eiewilligheid hê wat afwyk van God se wil in sy Woord nie.

Ons sal opreg wees – soos wyn wat nie verdun is nie sal ons nie ons hemelse kultuur verdun of vermeng met ons ou aardse en sondige kultuur en gewoontes nie.

Ons sal kinders van God wees sonder enige gebreke – soos Jesus die offer was sonder enige gebreke so sal ons wees.

Dit is wat dit behels vir die gelowiges en die gemeente om soos verlostes te lewe,

om die heil wat God in hulle gewerk het, tot uitwerking te bring in groot eerbied en ontsag vir ons Koning en Verlosser.

Ons het dit reeds in Christus ontvang, en eendag by sy koms sal dit in volkomenheid aanbreek.

Intussen moet die gemeente dit wat ons is en eendag volkome sal wees, nou reeds in gehoorsaamheid, uit eerbied en ontsag tot uitwerking bring.

Ons moet ons toelê om soos verlostes lewe.

**Maar hoe sal die gemeente van Filippi dit kan regkry? Hoe sal die gemeente van Pinetown dit kan regkry?**

Ons sal ons heil *uit*werk omdat God dit *in*werk.

“want dit is God wat julle gewillig en bekwaam maak” (v. 13 NAV)

“dit is God wat in julle werk om te wil sowel as om te werk” (v. 13 OAV)

Dis duidelik wat Paulus in 2:1 skryf:

“Aangesien julle die troos van Christus ontvang het, die aansporing deur die liefde, die gemeenskap deur die Gees”

daarom moet die gemeente die gesindheid te hê wat in Christus was, en

daarom kan die gemeente van Christus dit regkry om as verlostes te lewe.

Ons ou mens met sy ou kultuur en burgerskap in hierdie lewe het in Christus gesterf aan die kruis.

Deur die Heilige Gees leef die opgestane Here Jesus Christus in gelowiges as wedergebore nuwe mense, burgers van die hemelse koninkryk.

En omdat Christus in die gelowiges en daarom in die gemeente is, daarom moet die gesindheid wat in Hom was ook in ons wees (v. 5).

Paulus haal dan ŉ gesang van sy tyd aan waarin twee dinge van Christus uitgelig word – sy gesindheid van nederigheid (v. 6-8) en sy verheerlikte koningskap (v. 9-11).

Hy het Homself verneder deur sy hemelse heerlikheid prys te gee en aan mense gelyk te word.

Die Skepper van die heelal het sy heerlikheid prysgegee om ŉ swak afhanklike skepsel te word.

Die Koning van die heelal het homself in gehoorsaamheid aan sy Vader, en in selfopofferende liefde vir sondige, verwerplike mense oorgegee in die dood aan die kruis.

Die ewige, heerlike allerheiligste Seun van God het Homself verneder en die vervloekte geword.

Dít is die gesindheid wat in ons moet wees, in my en jou as gelowiges, maar ook in die gemeente as geheel.

(Sonder hierdie gesindheid is jy verkeerd selfs as jy reg is. As jy selfs die regte dinge wil doen maar van Christus se gesindheid en die boodskap van die evangelie is daar geen sprake nie.)

Ons gedagtes en ons gesprekke en ons gedrag

moet hierdie gesindheid van selfopoffering in gehoorsaamheid aan God en

in liefde vir ander tot uitwerking bring en sigbaar laat word.

Maar by sy gesindheid van nederigheid besing Paulus ook Christus se verheerlikte Koningskap:

Na sy oorwinning het God Christus verhoog sodat “elkeen in die hemel en op die aarde en onder die aarde voor Hom sal buig en sal erken dat Jesus Christus is Here!” (v. 10, 11)

En daarom skryf Paulus in v.12,

omdat Christus die Here is, omdat Hy die gelowiges en die gemeente se Koning is,

daarom sal ons as burgers van sy hemelse koninkryk gehoorsaam wees,

en ons sal ons uit eerbied en ontsag daarop toelê om as verloste mense te lewe.

Ons kán dit doen want dit is God wat ons gewillig en bekwaam maak om sy wil uit te voor.

Omdat Hy dit *in* ons werk, daarom moet en kan ons dit tot *uit*werking bring.

**Wat is die gevolg daarvan as die gemeente as verloste mense lewe?**

Daar is natuurlik ons blydskap om ter wille van geloof ŉ offer te bring, blydskap wanneer jy ŉ prys betaal vir jou geloof (v.17, 18),

die sekerheid van ons redding as ons die effek daarvan sigbaar sien in ons lewens,

dan ook die vreugde en trots wanneer jy by die wederkoms van Christus bewys sal kry dat jou bediening en getuienis van Christus vrug gedra het in ander se lewens (v. 16)

Maar ek wil die getuienis roeping van die gemeente spesifiek uitlig in hierdie selfgerigte verlore wêreld waarin God ons roep soos verlostes te lewe...

Wanneer ons elkeen en die gemeente saam sonder kla en teëpraat seker maak

dat ons bo verdenking en opreg bly,

dat ons as onberispelike kinders van God lewe,

as die gemeente soos burgers van Christus se hemelse koninkryk lewe,

dan sal ons skyn soos ŉ lig in die wêreld (v. 14, 15).

Ligdraers vir die ontaarde en korrupte mense van hierdie wêreld –

en ook vir mense in die gemeente wat nie soos verlostes lewe nie –

want dalk is hulle nie...

Maar hoe moet die gemeente ligdraers wees?

In die Grieks is die opdrag nie iets wat ons moet dóén om ligdraers te wees nie (v. 15),

die werkwoord is in die passiewe vorm – dit is nie iets wat óns doen nie, dit is iets wat mét ons gedoen wórd.

Die aktiewe opdrag is in v.16, naamlik om die woord van die lewe uit te dra.

Ons sou dit so kon stel:

‘Deur die woord van die lewe uit te dra sal julle ligdraers in die wêreld wees.’

Die woord van die lewe is natuurlik die Bybel,

En die woord van die lewe in die Bybel is die evangelie van verlossing deur Christus

en in 1 Joh. 1:1 praat Johannes van Jesus as die *woord van die lewe*.

En hoe dra ons Hom uit?

Daar is heelparty maniere in die Bybel opgeteken.

Maar in hierdie vers (v. 16) kan dit ook vertaal word dat ons die woord van die lewe vashou, of aankleef.

Dit wys dat deur aan Christus vas te hou, so aan hom vas te kleef

dat sy gesindheid duidelik sigbaar is die gemeente,

en die gemeente as verloste burgers van sy hemelse koninkryk leef,

dat ons gehoorsaam is in eerbied en ontsag vir Christus, ons Here.

Want dan dra ons sy beeld uit.

As ons só aan Hom vashou dat ons Hom uitdra,

dan dra ons die woord van die lewe uit as ligdraers want,

Hy is die lig vir die wêreld.

Hoe lyk jou lewe my broer en suster?

Hoe lyk die lewe van hierdie gemeente?

Wat hoor en sien mense in jou huisgesin en vriendekring, en in die samelewing by jou en my en by ons

Watter boodskap dra ons woorde en ons gedrag uit?

Is ons dalk nog bekend daarvoor dat ons naarstiglik vaskleef aan ons volk en taal en kultuur?

Getuig ons woorde en ons optrede dalk nog van eie voorkeure en gewoontes en hoogmoed teenoor mekaar en ander?

Is en ek jy voorbeelde van hoe die lewe in Christus se die hemelse koninkryk lyk?

* Is ons eensgesind en stry ons saam soos een man vir die geloof in die evangelie? Is dit duidelik dat ons almal saamwerk in die gemeente?
* Staan elkeen van ons vas teen die teenstanders van wat dit beteken om kinder van God te wees?
* Is dit duidelik dat dit vir ons ŉ voorreg is om te ly vir dit wat ons glo en om te lewe soos burgers van die hemelse koninkryk?
* Is ons nederigheid en selfopoffering teenoor mekaar in ons huise en die gemeente en ook ander in die samelewing ŉ duidelike afbeelding van Christus se gesindheid?
* Kla ons en praat ons teë? Stoei ons in onenigheid met mekaar en teenoor God?
* Lewe ons onberispelik – tussen mens maar ook daar waar ons alleen is?
* Is ons opreg, of meng ons maar nog die ou mens en ons ou gewoontes en kultuur tussen ons nuwe mens en ons hemelse koninkryk se gewoontes en kultuur?

Ons moet erns maak met hierdie vrae

want as ons dit nie is nie en as dit ons nie skeel nie en as ons dit gaan verander nie regmaak en uitleef nie,

dan is ek en jy en hierdie gemeente ook ontaard en korrup soos Israel van ouds,

dan is ons steeds krom en verdraai soos die wêreld om ons.

Dit kan tog nie wees nie.

Ons is klaar en volkome verlos.

Christus het sy Heilige Gees gestuur om in ons te leef en ons te leer wat sy wil is

en om ons gewillig en bekwaam te maak om soos verlostes te leef.

Laat ons dan luister en verander om dit al meer te doen!

Christus, ons Koning is die woord van die lewe waardeur en waarin ek en jy en hierdie gemeente lewe.

Laat ons dan elkeen persoonlik en saam as gemeente Hom só vashou

dat ons al meer sy ligdraers in die wêreld sal wees.

Hy, Jesus Christus is die lig van die wêreld.

Amen

Gebruik in die gebed:

Heb. 13:  
20God wat vrede gee, het ons Here Jesus wat deur die bloed van die ewige verbond die groot Herder van sy kudde is, uit die dood teruggebring.

21Mag dié God julle toerus met alles wat goed is, sodat julle sy wil kan doen.

Mag Hy deur Jesus Christus in ons tot stand bring wat vir Hom aanneemlik is.

Aan Hom behoort die heerlikheid tot in alle ewigheid! Amen.